SL Uradni list Evropske unije L 324/38

IZVEDBENI SKLEP KOMISIJE (EU) 2015/2301

z dne 8. decembra 2015

o spremembi Odločbe 93/195/EGS glede pogojev v zvezi z zdravstvenim varstvom živali in izdajanjem veterinarskih spričeval za ponovni vstop registriranih konjev za dirke, tekmovanja in kulturne prireditve po začasnem izvozu v Mehiko in Združene države Amerike ter o spremembi Priloge I k Odločbi 2004/211/ES glede vnosa za Mehiko na seznamu tretjih držav in njihovih delov, iz katerih je dovoljen uvoz živih enoprstih kopitarjev ter njihovega semena, jajčnih celic in zarodkov v Unijo

(notificirano pod dokumentarno številko C(2015) 8556)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3)(a) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), zlasti člena 12(1) in (4) ter uvodnega stavka in točk (a) in (b) člena 19 Direktive,

ob upoštevanju naslednjega:

(1) Direktiva 2009/156/EGS določa pogoje v zvezi z zdravstvenim varstvom živali pri uvozu živih enoprstih kopitarjev v Unijo. V skladu s členom 13(1)(b) navedene direktive je eden od pogojev za izdajo dovoljenja za uvoz enoprstih kopitarjev v Unijo ta, da je bila tretja država dve leti prosta venezuelskega encefalomielitisa enoprstih kopitarjev.

(2) Odločba Komisije 93/195/EGS (3) določa vzorce veterinarskih spričeval za ponovni vstop registriranih konjev po začasnem izvozu za udeležbo na dirkah, tekmovanjih in kulturnih prireditvah. Vzorec veterinarskega spričevala v Prilogi II k navedeni odločbi med drugim določa, da so bili registrirani konji, začasno izvoženi za obdobje, ki ni daljše od 30 dni, od svojega izstopa iz Unije lahko samo v tretji državi, iz katere v skladu s spričevalom lahko ponovno vstopijo v Unijo, ali v tretji državi iz iste skupine zdravstvenega statusa živali iz Priloge I k navedeni odločbi.

(3) V Prilogi I k Odločbi Komisije 2004/211/ES (4) je določen seznam tretjih držav ali, kjer se uporablja regionalizacija, njihovih delov, iz katerih države članice dovolijo uvoz živih enoprstih kopitarjev ter njihovega semena, jajčnih celic in zarodkov, ter navaja druge pogoje, ki se uporabljajo za tak uvoz (v nadaljnjem besedilu: seznam). Mehika je uvrščena na seznam v sanitarno skupino „D“, Združene države Amerike pa so uvrščene na seznam v sanitarno skupino „C“.

(4) Seznam prav tako določa, da začasni sprejem registriranih konjev, ponovni vstop registriranih konjev za dirke, tekmovanja in kulturne prireditve po začasnem izvozu, uvoz registriranih enoprstih kopitarjev in enoprstih kopitarjev za pleme in proizvodnjo ter uvoz semena, jajčnih celic in zarodkov enoprstih kopitarjev iz Mehike trenutno niso dovoljeni, medtem ko so taki premiki registriranih konjev iz Združenih držav Amerike dovoljeni.

(5) Izvedbeni sklep Komisije 2014/86/EU (5) je bil sprejet pred kulturno prireditvijo Théâtre équestre Zingaro v Ciudad de México leta 2014. Izvedbeni sklep 2014/86/EU je spremenil člen 1 Odločbe 93/195/EGS, da bi se dovolil ponovni vstop registriranih konjev v Unijo po začasnem izvozu za udeležbo na navedeni prireditvi, pod pogojem da registrirani konji izpolnjujejo zahteve iz veterinarskega spričevala v skladu z vzorcem veterinarskega spričevala iz Priloge X k navedeni odločbi. Izvedbeni sklep 2014/86/EU je prav tako spremenil Odločbo 93/195/EGS, da bi se dodala nova Priloga X, ki določa navedeni vzorec veterinarskega spričevala.

(6) Poleg tega je Izvedbeni sklep 2014/86/EU spremenil Odločbo 2004/211/ES, da bil v skladu s seznamom do 15. aprila 2014 dovoljen ponovni vstop registriranih konjev za dirke, tekmovanja in kulturne prireditve po začasnem izvozu na metropolitansko območje Ciudad de México.

(7) Konjeniški prireditvi LG Global Champions Tour bosta potekali pod okriljem mednarodne konjeniške zveze Fédération Equestre Internationale, in sicer od 7. do 9. aprila 2016 v Miamiju, v Združenih državah Amerike, ter od 15. do 17. aprila 2016 na metropolitanskem območju Ciudad de México, v Mehiki.

(8) Prireditvi LG Global Champions Tour v Združenih državah Amerike in na metropolitanskem območju Ciudad de México bosta potekali pod uradnim veterinarskim nadzorom. Glede na visoko stopnjo navedenega nadzora je mogoče določiti posebne pogoje v zvezi z zdravstvenim varstvom živali in izdajanjem veterinarskih spričeval za ponovni vstop navedenih konjev po njihovem začasnem izvozu za obdobje, ki ni daljše od 30 dni, za udeležbo na konjeniških prireditvah LG Global Champions Tour v Miamiju in zatem v Ciudad de México.

(9) Odločbo 93/195/EGS bi bilo treba spremeniti, da se dovoli ponovni vstop registriranih konjev za dirke, tekmovanja in kulturne prireditve v Unijo do 30. aprila 2016 po začasnem izvozu za udeležbo na prireditvah LG Global Champions Tour v Miamiju in Ciudad de México ter da se določi vzorec veterinarskega spričevala, ki bo zajemal take registrirane konje. Hkrati bi bilo treba črtati zastarele določbe Odločbe 93/195/EGS, kakor je bila spremenjena z Izvedbenim sklepom 2014/86/EU.

(10) Odločbo 93/195/EGS bi bilo zato treba ustrezno spremeniti.

(11) Ker je metropolitansko območje Ciudad de México regija z visoko nadmorsko višino z zmanjšanim tveganjem vektorskega prenosa vezikularnega stomatitisa ali nekaterih podtipov venezuelskega encefalomielitisa enoprstih kopitarjev, bi bilo treba dovoliti ponovni vstop registriranih konjev za dirke, tekmovanja in kulturne prireditve po njihovem začasnem izvozu za obdobje, krajše od 30 dni, na metropolitansko območje Ciudad de México, tj. v regijo, ki je bila več kot dve leti prosta venezuelskega encefalomielitisa enoprstih kopitarjev. Vnos za Mehiko na seznamu bi bilo zato treba spremeniti, da se od 30. marca 2016 do 30. aprila 2016 z metropolitanskega območja Ciudad de México dovoli ponovni vstop registriranih konjev za dirke, tekmovanja in kulturne prireditve v Unijo po njihovem začasnem izvozu.

(12) Vnos za navedeno tretjo državo na seznamu v Prilogi I k Odločbi 2004/211/ES bi bilo zato treba spremeniti.

(13) Odločbo 2004/211/ES bi bilo zato treba ustrezno spremeniti.

(14) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Odločba 93/195/EGS se spremeni:

(1) V členu 1 se zadnja alinea nadomesti z naslednjim: „— so se udeležili konjeniških prireditev LG Global Champions Tour v Miamiju, v Združenih državah Amerike, in v Ciudad de México, v Mehiki, in izpolnjujejo zahteve, določene v veterinarskem spričevalu v skladu z vzorcem veterinarskega spričevala iz Priloge X k tej odločbi, pod pogojem, da v Unijo ponovno vstopijo najkasneje do 30. aprila 2016.“

(2) Priloga X se nadomesti z besedilom iz Priloge I k temu sklepu.

Člen 2

Priloga I k Odločbi 2004/211/ES se spremeni v skladu s Prilogo II k temu sklepu.

Člen 3

Ta sklep je naslovljen na države članice.

V Bruslju, 8. decembra 2015 Za Komisijo Vytenis ANDRIUKAITIS Član Komisije

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Odločba Komisije 93/195/EGS z dne 2. februarja 1993 o pogojih v zvezi z zdravstvenim varstvom živali in izdajanju veterinarskih spričeval za ponovni vstop registriranih konjev za dirke, tekmovanja in kulturne prireditve po začasnem izvozu (UL L 86, 6.4.1993, str. 1).

(4) Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (UL L 73, 11.3.2004, str. 1).

(5) Izvedbeni sklep Komisije 2014/86/EU z dne 13. februarja 2014 o spremembi Odločbe 93/195/EGS glede pogojev v zvezi z zdravstvenim varstvom živali in izdajanjem veterinarskih spričeval za ponovni vstop registriranih konjev za dirke, tekmovanja in kulturne prireditve po začasnem izvozu v Mehiko ter o spremembi Priloge I k Odločbi 2004/211/ES glede vnosa za Mehiko na seznamu tretjih držav in njihovih delov, iz katerih je dovoljen uvoz živih enoprstih kopitarjev ter njihovega semena, jajčnih celic in zarodkov v Unijo (UL L 45, 15.2.2014, str. 24).

PRILOGA I PRILOGA X